אברהם דומב

אברהם (אָבִי) דוֹמְבּ (נולד ב-23 ביולי 1953) הוא פרופסור לכימיה תרופתית וחומרי טבע בבית הספר לרוקחות בפקולטה לרפואה של האוניברסיטה העברית בירושלים והמדען הראשי של משרד החדשנות, המדע והטכנולוגיה.

בעבר היה ראש החטיבה לזיהוי פלילי בדרגת תת-ניצב במטה הארצי של משטרת ישראל, ונשיא מכללת עזריאלי להנדסה ירושלים.

==ביוגרפיה==
דומב נולד בהוד השרון לרוזה לבית מיטלפונקט ולרב צבי דומב, שכיהן כרב הראשי של הוד השרון. למד בישיבת בני עקיבא בכפר הרא"ה יחד עם אחיו התאום פרופ' מנחם דומב, לאחר שירות צבאי בגדוד 50 במהלכו לחם במלחמת יום כיפור, ולימודים בישיבת ההסדר הר עציון, פנה דומב ללמודי כימיה באוניברסיטת בר-אילן. בשנים 1978–1984 השלים באוניברסיטה העברית דיפלומה בכימיה פולימרית וטקסטילית, תואר שלישי בכימיה בנושא מגיבים וזרזים פולימריים, ותואר ראשון ברוקחות. במסגרת פוסט-דוקטורט היה בשנים 1984–1987 חוקר במכון למדעי הרוקחות בסינטקס, פאלו אלטו, בבית הספר לרפואה של אוניברסיטת הרווארד ובמחלקה להנדסה כימית שבמכון הטכנולוגי של מסצ'וסטס.<ref name=":0"></ref>

עם חזרתו לישראל ב-1987 היה דומב מדען בכיר במכון הביולוגי בנס ציונה. לאחר שצבר ניסיון תעשייתי בחברת נובה פרמצטיקל במרילנד בשנים 1988–1991, החל דומב לכהן באוניברסיטה העברית כמרצה בכיר לכימיה תרופתית בבית הספר לרוקחות. ב-1995 מונה דומב לפרופסור חבר, וב-1999 קודם לפרופסור מן המניין.<ref name=":0" /> מ־2018 כיהן כראש בית הספר.

במהלך עבודתו באוניברסיטה העברית שילב דומב תקופות עבודה מחוץ לאוניברסיטה ופיתוח מוצרים. בשנים 2007–2012 היה ראש החטיבה לזיהוי פלילי במשטרת ישראל בדרגת תת-ניצב, ובשנים 2014–2016 כיהן כנשיא מכללת עזריאלי להנדסה<ref></ref>.

== פעילות מדעית, פורנסית ותעשייתית ==
=== מחקר ===
במסגרת הדוקטורט חקר דומב תרכובות פולימריות הכוללות בורן<ref></ref>. בהיותו במכון הטכנולוגי של מסצ'וסטס חקר דומב מולקולות ענק של אנהידרידים בתור נושאי תרופות<ref></ref>. פולימרים אנהידרידים העסיקו את דומב גם בתור חומרים מתכלים ביולוגית<ref></ref>.

במהלך השנים עסק דומב רבות בפולימרים פונקציונליים<ref></ref>, מערכות העברת תרופות<ref></ref>, חומרים פעילים ביולוגית, וקנבואידים<ref></ref>. בנוסף, חקר דומב תרופות נגד סרטן, ננו-חלקיקים, הדרוג'לים, טיפול וציפוי פני שטח, טיהור מים, הנדסת רקמות, החדרת תרופות לעין, ועוד<ref></ref>.

=== פעילות בתחום הפורנזי-משפטי ===
דומב גילה התעניינות בתחום המשפטי ולמד תואר ראשון במשפטים באוניברסיטה העברית בשנים 2004–2007. אחר כך, כיהן עד 2012 כראש החטיבה לזיהוי פלילי במטה הארצי של משטרת ישראל<ref></ref>. דומב הוזמן לתפקיד על ידי המפכ"ל דודי כהן על מנת לרענן את שדרת הפיקוד של המשטרה באיש אקדמיה שיביא שיטות חדשות. דומב אכן שכלל את תחום החקירות תוך הסתמכות על הידע שלו מתחום הכימיה. בין השאר, הוא תרם לפיענוח ולמציאת הרוצחים ברצח משפחת פוגל ורצח משפחת אושרנקו בעזרת זיהוי חדשני מבוסס על DNA שהגה. כהמשך לפעילויות אלו, מרצה דומב על מדעים פורנזיים בפקולטה למשפטים של האוניברסיטה העברית<ref></ref>, ומכהן כראש התוכניות לתואר שני במדע פורנזי בפקולטות למשפטים ורפואה.

=== קניין רוחני ומוצרים ===
דומב הקדיש תשומת לב רבה לערך היישומי של עבודתו המדעית, קיבל 92 פטנטים אמריקאיים על המצאותיו<ref></ref>, והקים חברות הזנק<ref></ref>. כמה מהפטנטים שקיבל הבשילו למוצרים מסחריים<ref name=":0" />. כדי להיות בעל שפה משותפת עם הפעילים בתחום העסקי-תעשייתי, השלים דומב בשנים 1997–1998 דיפלומה במנהל עסקים.<ref name=":0" />

=== תלמידי מחקר ופרסומים ===
נכון לאוגוסט 2020, 28 תלמידי מחקר של דומב סיימו בהצלחה את לימודי התואר השלישי, והם: אסתר אבטאו, אורן אביב, אבי אברמוף, רגינה אוקנר, דיאנה איצקוביץ, אסתר אלחרט-בינשטוק, חגית אליהו, תרצה ארנפרוינד-קלינמן, נורית בייט, אידה יודובין-פרבר, נעמי כהן-ארזי, יאיר לוי, בועז מזרחי, מרינה סוקולסקי, טוני עזאם, רמה פלק, שאדי פרח, אריאלה שיקנוב, דורון תאומים, עומר אלמלק, אלפונסו בנטולילה, בוריס וייסמן, מורן חיים זדה, יורם סלאחר, רעיה סליבניאק, שמעון פרבר, מיכל קיסר (קרסקו), וגלית שוסטר<ref>על פי רשימת תלמידים למדריך של הרשות לתלמידי מחקר באוניברסיטה העברית, 15 באוגוסט 2020</ref>.

יחד עם תלמידיו ועמיתיו פרסם דומב 429 מאמרים מדעיים, היה עורך או מחבר שותף של 16 ספרים או גיליונות כתב עת מיוחדים, וכתב 75 פרקים בספרים שונים.<ref name=":0" />

==קישורים חיצוניים==

==הערות שוליים==

קטגוריה:בוגרי אוניברסיטת בר-אילן
קטגוריה:בוגרי ישיבת כפר הרא"ה
קטגוריה:בעלי תואר דוקטור מהאוניברסיטה העברית בירושלים
קטגוריה:זוכי פרס מייסדי טבע
קטגוריה:כימאים ישראלים
קטגוריה:מדענים ראשיים במשרד המדע והטכנולוגיה
קטגוריה:נשיאי מכללות בישראל
קטגוריה:סגל האוניברסיטה העברית בירושלים: רפואה
קטגוריה:סגל המכון למחקר ביולוגי בישראל
קטגוריה:ראשי המחלקה לזיהוי פלילי
קטגוריה:פרמקולוגים ישראלים
קטגוריה:תאומים ישראלים
קטגוריה:תתי-ניצבים במשטרת ישראל
קטגוריה:בוגרי ישיבת הר עציון
קטגוריה:ישראלים שנולדו ב-1953